ผู้ถือหุ้นบุกร้อง 3 หน่วยงาน เอาผิดการเมืองแทรกปตท.
ผู้ถือหุ้น ปตท.บุกยื่นหนังสือร้องเรียน ก.ล.ต. - ป.ป.ช. และประธานกมธ.ป้องกันและปราบปราบทุจริตฯ สอบ การเมืองแทรกแซงการบริหารงาน ปตท. ผิด พ.ร.บ.หลักทรัพย์ฯ2535 และ ปฏิบัติหน้าที่โดยมิชอบตาม ม.157 ขอให้ดำเนินคดีนำตัวผู้กระทำความผิดมาลงโทษตามกฎหมายด้วย โดยเร่งด่วน
22 พ.ย. 2565

วันที่ 14  พ.ย. 65 นายสยามราช ผ่องสกุล ในฐานะผู้มีส่วนได้เสียและเป็นผู้ถือหุ้นของบริษัท ปตท.จำกัด(มหาชน)  และบริษัทในเครือ ได้เดินทางไปร้องเรียนกับ สำนักงานกำกับหลักทรัพย์และตลาดหลักทรัพย์ (ก.ล.ต.) โดยส่งหนังสือเรียนถึง นางสาวรื่นวดี สุวรรณมงคล เลขาธิการ ก.ล.ต. และ คณะกรรมการ ก.ล.ต. เพื่อขอให้ดำเนินการตรวจสอบ สอบสวน ผู้บริหาร ฝ่ายการเมือง ที่เข้ามาแทรกแซงการดำเนินกิจการภายในของบริษัท ปตท.จำกัด(มหาชน) และบริษัทในเครือ อันเป็นการกระทำความผิดตามพ.ร.บ.หลักทรัพย์และตลาดหลักทรัพย์ พ.ศ.2535  และ ขอเชิญผู้ที่เกี่ยวข้องเข้าให้ถ้อยคำ
นอกจากนี้ นายสยามราช ยังได้เดินทางไปยื่นหนังสือเพื่อให้สอบสวนเรื่องดังกล่าวต่อ พล.ต.อ.เสรีพิศุทธ์ เตมียเวส ในฐานะประธานคณะกรรมาธิการการป้องกันและปราบปรามการทุจริต และประพฤติมิชอบ และเดินทางไปยื่นหนังสือต่อสำนักงานคณะกรรมการป้องกันและปราบปรามการทุจริตแห่งชาติ(ป.ป.ช.) เรียนไปยังพลตำรวจเอกวัชรพล ประสารราชกิจ ประธานกรรมการป.ป.ช.และกรรมการ ป.ป.ช.อีก 6 ท่านด้วยทั้งนี้ นายสยามราชได้อ้างในหนังสือว่า ได้รับทราบข่าวที่เผยแพร่ปรากฏสู่สาธารณชนทั่วไป ตามเอกสารสิ่งที่ส่งมาด้วย 1-6  สำนักข่าวหลายสำนัก ได้พาดหัวข้อข่าวเป็นข่าวดัง ข่าวใหญ่ ไปในทำนองเดียวกันทำให้เกิดเป็นข้อพิรุธและน่าสงสัยเป็นอย่างยิ่ง ถึงกรณีการยื่นหนังสือลาออกจากประธานกรรมการ หรือประธานบอร์ด บริษัท ปตท.จำกัด(มหาชน) ของศาสตราจารย์พิเศษ ดร.ทศพร ศิริสัมพันธ์ หลังจากพึ่งได้รับเลือกตั้งจากคณะกรรมการ ปตท. เมื่อวันที่ 8 เมษายน 2565 ซึ่งดำรงตำแหน่งดังกล่าวได้ไม่ถึง 7 เดือน ทั้งที่ศาสตราจารย์พิเศษ ดร.ทศพร ศิริสัมพันธ์ เป็นบุคคลที่ พลเอกประยุทธ์ จันทร์โอชา (นายกรัฐมนตรี) ไว้วางใจให้เป็นถึงที่ปรึกษาด้านเศรษฐกิจ ตั้งแต่ ปี2563 จนถึงปัจจุบัน ถือว่าเป็นผู้มีความรู้ความสามารถมากคนหนึ่ง โดยมีนักการเมืองเข้ามาแทรกแซง  
ดังนั้น เพื่อยึดหลักธรรมาภิบาลเป็นที่ตั้ง จึงขอร้องทุกข์กล่าวโทษต่อท่าน ว่ามีกลุ่มบุคคลที่ร่วมกันกระทำการแทรกแซงการแต่งตั้งประธานคณะกรรมการ(บอร์ด) บริษัท ปตท.จำกัด(มหาชน) และ แทรกแซงการแต่งตั้งประธานเจ้าหน้าที่บริหารของบริษัท ไทยออยล์ จำกัด(มหาชน) และบริษัทในเครือของบริษัทปตท. ทั้งนี้เพื่อผลประโยชน์ของตนเองและพวกพ้อง อันเป็นความผิดตามพ.ร.บ.หลักทรัพย์และตลาดหลักทรัพย์ พ.ศ.2535 ให้บริษัท ปตท.จำกัด(มหาชน) ซึ่งจดทะเบียนในตลาดหลักทรัพย์และกระทรวงการคลังเป็นผู้ถือหุ้นใหญ่ได้รับความเสียหาย  และเป็นความผิดตามประมวลจริยธรรม และเป็นการปฏิบัติหน้าที่โดยมิชอบตามประมวลกฎหมายอาญามาตรา 157 ขอให้ท่านได้โปรดดำเนินการสอบสวนตามอำนาจหน้าที่และได้โปรดนำตัวผู้กระทำความผิดมาลงโทษตามกฎหมายด้วย โดยเร่งด่วน